b'\n_START_ARTICLE_\nNo\xc3\xabl Godin\n_START_PARAGRAPH_\nNo\xc3\xabl Godin (s. 13. syyskuuta 1945) on belgialainen kirjailija, kriitikko ja n\xc3\xa4yttelij\xc3\xa4, joka tunnetaan erityisesti maailmanvaikuttajien kakutuksista. Godin kakkusisseineen sai laajalti huomiota ymp\xc3\xa4ri maapallon kakuttaessaan Microsoftin toisen perustajan Bill Gatesin Brysseliss\xc3\xa4 1998. Godin on ilmoittanut tavoitteekseen kakuttaa mahdollisimman monta tunnettua vaikuttajaa._NEWLINE_Godinin ensimm\xc3\xa4iseksi uhriksi joutui ranskalainen kirjailija Marguerite Duras. T\xc3\xa4m\xc3\xa4n j\xc3\xa4lkeen Godin on kakuttanut ryhmineen useita muita tunnettuja henkil\xc3\xb6it\xc3\xa4, joita ovat muun muassa koreografi Maurice Bejart, ranskalainen televisioankkuri Patrick Poivre d\'Arvor, ranskalainen poliitikko Nicolas Sarkozy ja elokuvaohjaaja Jean-Luc Godard. Godinin uhriksi on toistuvasti joutunut ranskalainen Bernard-Henri L\xc3\xa9vy._NEWLINE_Godin, joka tunnetaan my\xc3\xb6s salanimell\xc3\xa4 Georges Le Gloupier, on innostanut monia henkil\xc3\xb6it\xc3\xa4 ymp\xc3\xa4ri maapallon kakuttamaan kuuluisia henkil\xc3\xb6it\xc3\xa4. Godinin "kakkusisseihin" kuuluu lukuisa joukko ihmisi\xc3\xa4. Esimerkiksi Bill Gatesin kakutukseen osallistui 32 henkil\xc3\xb6\xc3\xa4._NEWLINE_Godin tunnetaan my\xc3\xb6s n\xc3\xa4yttelij\xc3\xa4n\xc3\xa4 ja kirjailijana.'